आजादी के बाद चरित्र और मूल्यों का क्षरण हमारे भारतीय समाज की निरन्तर घटनेवाली सबसे बड़ी दुर्घटना बन गई है । रोज के अखबारों के पन्ने तथाकथित बड़े लोगों की काली करतूतों से काले नजर आते हैं । ये बेहया लोग खुद पर कसे फन्दों से जैसे– तैसे करके बाहर आने का प्रयास करते हैं। निकलने के लिए सूराख भी मिल जाए तो सर्कस के जोकर की तरह मुस्कराते हुए उसी से बाहर निकल आते हैं । रुग्ण मानसिक वृत्ति के लोगों के लिए यही लोग चटखारेदार खबर होते हैं और कुछ चैनल तो इनकी काली करतूतों के कारण ही जिन्दा है । अच्छे लोगों के अच्छे काम इनके लिए खबर नहीं है।आम आदमी आज भी सब कुछ खोने के लिए तैयार है, पर अपने मूल्यों से डिगने को तैयार नहीं है । यही आम आदमी भ्रष्टाचार की सुनामी से ग्रस्त समाज में एकमात्र आशा की किरण है । यह आम आदमी किसी अखबार के पन्नों की कहानी नहीं बनता,अधिकार–शून्य होने पर भी मानवता के मूल्यों की स्थापना के लिए कटिबद्ध है । भूख और अभाव के ताप झेलकर भी अविचलित होकर मानवता के लिए चन्दन का टीका भले बन जाए ,किसी शक्ति–सम्पन्न खास आदमी की तरह ( कोई मजबूरी न होने पर भी) माथे पर कालिख नहीं लगाता । यह वही आदमी है , तमाम अभावों से जूझते हुए भी जिसका जमीर जिन्दा है । धारा के विरुद्ध बहने वाला यह हंस अपने ‘स्वत्व’ को किसी भी मूल्य पर बाजार में बेचने को को तैयार नहीं होता ।